Dunja Vejzović

**Dunja Vejzović** (Zagreb, 20. listopada 1943. - ) hrvatska je operna pjevačica i glazbena pedagoginja velikoga međunarodnoga ugleda. Uspješno je pjevala mnoge sopranske i mezzosopranske uloge.

## Biografija
Dunja Vejzović počela je karijeru još kao studentica zagrebačke Muzičke akademije, nastupom u ulozi Vještice u operi *Ivica i Marica* Engelberta Humperdincka u produkciji Akademije 20. svibnja 1968. Prva velika uloga u angažmanu u HNK bio joj je 1970. *[[Ariel u Oluji]]* Stjepana Šuleka.

Nakon jednogodišnjeg angažmana u Zagrebu i jednogodišnjeg usavršavanja u Stuttgartu došla je 1971. u Nürnberg, gdje se oblikovala u snažnu, sasvim posebnu umjetničku osobnost, i svojom Azucenom u *[[Trubadur]]u* u režiji Hansa Neuenfelsa 1974. na sebe skrenula pozornost glazbene javnosti.

Po odlasku iz Nürnberga 1978. dvije je godine provela u angažmanu u Frankfurtu i nastavila strelovit uspon u vrh svjetske operne reprodukcije. Od 1980. slobodna je umjetnica. Tri je godine, od 1978-1980. u hramu Wagnerove umjetnosti na Bayreuthskim svečanim igrama pjevala njegovu kultnu ulogu Kundry i postala njezina vodeća svjetska interpretkinja. Pod ravnanjem Herberta von Karajana s Berlinskim filharmoničarima snimila je za velike gramofonske tvrtke DGG i EMI tri cjelovite Wagnerove opere: *[[Parsifal]]a*, koji je dobio *Grand Prix du Disque*, *[[Lohengrin]]a* i *[[Ukleti Holandez (opera)|Ukletog Holandeza]]*. Ona sama dobila je nagradu *Orphée d’or* (Zlatnog Orfeja). Bila je protagonisticom premijera u Bečkoj državnoj operi, Scali, pariškoj Velikoj operi. U zenitu svoje vagnerijanske afirmacije poželjela je prijeći u sopranski fah i talijanski belkantistički repertoar nastavljajući njegovanje francuskoga, koji joj osobito dobro leži. U Zagreb se vratila kao gošća 1980. i oduševila svojom Adalgisom u *Normi*. Slijedile su izvrsne Abigaille u *[[Nabucco|Nabuccu]]* i Massenetova Thérese. Godine 1986. počela je surađivati s avangardnim redateljem Robertom Wilsonom, koji je znatno utjecao na njezina dalja promišljanja što je svrstavaju u red onih umjetnica operne scene koje se ne mogu ničemu pokoriti i uvijek iznova nečim iznenađuju. Zanimljiva osobnost, vrhunske muzikalnosti i iznimnih vokalnih mogućnosti, posljednja je u nizu velikih hrvatskih umjetnika koji su nastupali na najvećim svjetskim opernim scenama.

## Diskografija (izbor)
* R. Wagner: *Lohengrin* – Tomowa-Sintow, Kollo; Karajan, 1976.-81. / EMI
* R. Wagner: *Parsifal* – Hofmann; Karajan, 1979./80. / Deutsche Grammophon
* R. Wagner: *Der fliegende Holländer* – Hofmann, van Dam; Karajan, 1981.-83. / EMI
* S. Mercadante: *La vestale* – Cecchele; Šutej, 1987. / Bongiovanni 
* H. Berlioz: *La mort de Cléopâtre* – Eschenbach, 1988. / Supraphon
* J. Brahms: *Alto Rhapsody* – Eschenbach, 1992. / Virgin Classics

## Video-snimke opera (izbor)
* G. Puccini: *Suor Angelica* – Plowright; Gavazzeni, Bussotti, 1983. / Kultur
* J. Massenet: *Hérodiade* – Carreras, Pons, Caballé; Delacôte, Berraondo, 1985. / Televisió de Catalunya (TV3)
* R. Wagner: *Lohengrin* – Studer, Domingo; Abbado, Weber, 1990. / Image Entertainment

## Nagrade i priznanja
* 1981./82. – nagrada *Orphée d’or* (*Zlatni Orfej*) zaklade Fanny Heldy za snimljenu izvedbu Kundry (R. Wagner: *Parsifal*)
* 1982. – nagrada Milka Trnina Hrvatskoga društva glazbenih umjetnika
* 1983. – godišnja nagrada Vladimir Nazor
* 1984. – nagrada *Orphée d’or* (*Zlatni Orfej*) zaklade Fanny Heldy za snimljenu izvedbu Ortrud (R. Wagner: *Lohengrin*)
* nagrada Judita za najbolju umjetničku izvedbu na Splitskom ljetu (1987. ?)
* 1989. – nagrada Orlando za najbolju umjetničku izvedbu na Dubrovačkim ljetnim igrama
* 1993. – Vjesnikova nagrada Josip Štolcer Slavenski
* 1995. – diskografska nagrada *[[Porin (nagrada)|Porin]]* za najbolju vokalnu izvedbu 
* 1996. – odličje Red Danice hrvatske s likom Marka Marulića
* 1999. – diskografska nagrada *Porin* za životno djelo i poseban doprinos hrvatskoj glazbenoj kulturi
* 2003. – diskografske nagrade *Porin*: za album godine i najbolju solističku ili komornu izvedbu 
* 2010. – njemački Savezni križ za zasluge (njem. *Bundesverdienstkreuz*) za izuzetne zasluge u brojnim humanitarnim, socijalnim i kulturnim projektima
* 2013. – Nagrada hrvatskog glumišta za svekoliki doprinos opernoj umjetnosti

## Reference

## Vanjske veze
*Proleksis enciklopedija Online: Vejzović, Dunja (životopis)
*www.porin.info – Dunja Vejzović (životopis) 
*matica.hr / Vijenac – Marija Barbieri: »Ruža za kavalira. Hrvatski umjetnici u Bečkoj državnoj operi (od 1945. do danas)«  
*www.classicalm.com – Dunja Vejzović (životopis) 
*Bayreuther Festspiele: Dunja Vejzović (životopis) 
*Večernji list (Online) – Branimir Pofuk: »Otišla sam u svijet jer mi nisu davali ništa za pjevati«
*Discogs.com – Dunja Vejzović (diskografija)
*Slobodna Dalmacija (Online) – Zoran Paškov & Divna Zelić: »Njemački predsjednik odlikovao hrvatsku opernu divu«
*IMDb: Dunja Vejzović